Jong polisiebeampte doodgeskietDie polisie en die nooddienste vanoggend op die toneel. (Foto: Twitter) Die polisie is op die spoor van moontlike verdagtes nadat ŉ polisiebeampte Dinsdag in die vroeë oggendure in Pinetown in Kwazulu-Natal doodgeskiet is. Brig. Vishnu Naidoo, nasionale polisiewoordvoerder, sê in ŉ verklaring die 25-jarige polisiebeampte is omstreeks 01:30 in Ridgeweg in New Germany doodgeskiet. Volgens Naidoo is die jong polisiebeampte se liggaam met ŉ skietwond aan sy kop in die bestuurdersitplek van een van die staat se Quatum-bussies aangetref. Die polisiebeampte se dienspistool was steeds in die bussie. Die omstandighede of motief agter die moord is in dié stadium onduidelik. Genl. Khehla John Sitole, nasionale polisiekommissaris, het dadelik ŉ soektog na die verdagtes gelas. “Ons sal nie rus totdat ons diegene verantwoordelik vir die moord op ons jong kollega gevind het nie. Ek het gelas dat alle hulpbronne gemobiliseer word om diegene verantwoordelik te identifiseer en so gou as moontlik aan die pen te laat ry,” het Sitole gesê.